РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

20 Број: 06-2/261-12

8. новембар 2012. године

Б е о г р а д

ЗАПИСНИК

ДЕВЕТЕ СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 8. НОВЕМБРА 2012. ГОДИНЕ

Седница је почела у 14,10 часова.

Седницом је председавала Милица Војић Марковић, председник Одбора.

Седници су присуствовали чланови Одбора: Константин Арсеновић, Бранислав Блажић, Биљана Илић Стошић, Александра Томић и Иван Карић.

Седници Одбора присуствовали су заменици чланова Одбора: Невена Стојановић (заменик Зорана Васића), Милетић Михајловић (заменик Иване Динић) и Миле Спировски.

Седници нису присуствовали чланови Одбора: Јелена Мијатовић, Ана Новковић Јудита Поповић (нити њихови заменици), Зоран Васић, Ивана Динић, Оливер Дулић, Дејан Николић, Љубан Панић, Живојин Станковић и Гордана Чомић.

На предлог председника Одбора, Одбор је једногласно усвојио следећи

Д н е в н и р е д :

1. **Договор у вези са припремама за јавно слушање на тему ''Утицај генетички модификованих организама (трансгена) на животну средину и здравље''.**

Пре преласка на дневни ред Одбор је једногласно, без примедаба, усвојио Записник седме седнице Одбора, одржане 16. октобра 2012. године и Записник осме седнице Одбора, одржане 23. октобра 2012. године.

Прва тачка дневног реда - **Договор у вези са припремама за јавно слушање на тему ''Утицај генетички модификованих организама (трансгена) на животну средину и здравље''**

Председник Одбора је информисала чланове Одбора да је служба Одбора, у договору са председником Одбора и Радном групом посланика, чланова Одбора, извршила припреме за одржавање Јавног слушања на тему ''Утицај генетички модификованих организама (трансгена) на животну средину и здравље''.

Чланови Одбора су обавештени о програму јавног слушања, уводничарима, распореду седења позваних учесника, формулару за пријављивање како би се учесници могли пријавити за обраћање. Председник Одбора је истакла да је и уводничарима и учесницима, иако су сви добили Програм и остала обавештења о току јавног слушања, скренута пажња на трајање излагања, како би се што више заинтересованих говорника могло обратити и тако остварити своју потребу за учествовањем у расправи.

У дискусији су учествовали: Иван Карић, Константин Арсеновић и Милица Војић Марковић.

Иван Карић је подржао излагање председника Одбора у вези са јавним слушањем, а Константин Арсеновић је скренуо пажњу да је потребно водити рачуна о предвиђеном ограниченом времену за обраћање учесника, како би се испоштовало планирано време трајања јавног слушања.

Седница је завршена у 14,25 часова.

СЕКРЕТАР ПРЕДСЕДНИК

Милица Башић Милица Војић Марковић